अल्पेश ठाकोर ने बीजेपी में शामिल होने की खबरों को नकारा, कहा- मैं कांग्रेस में हूं और आगे भी रहूंगा  
अफवाहों पर विधायक अल्पेश ठाकोर ने लगाया विराम 
कहा, वह अभी कांग्रेस में ही हैं और आगे भी रहेंगें
बोले- मैं अभी अपने लोगों के लिए लगातार लड़ता रहूंगा
गुजरात के राजनीतिक गलियारों में शुक्रवार को यह अफवाह तैरती रही कि कांग्रेस के ओबीसी विधायक अल्पेश ठाकोर किसी भी समय इस्तीफा देकर भाजपा में शामिल सकते हैं. मगर अब इन अफवाहों पर से खुद कांग्रेस विधायक अल्पेश ठाकोर ने विराम लगा दिया है. अल्पेश ठाकुर ने उन अटकोंल को सिरे से खारिज कर दिया है और कहा कि वह अभी कांग्रेस में ही हैं और आगे भी रहेंगें. बता दें कि कांग्रेस के दो विधायक शुक्रवार को पार्टी से इस्तीफा दे चुके हैं और उनमें से एक सत्ताधारी पार्टी में शामिल हो गया.
समाचार एजेंसी एएनआई से अल्पेश ठाकोर ने कहा कि 'मैं अभी अपने लोगों के लिए लगातार लड़ता रहूंगा. मैं कांग्रेस में ही रहूंगा और कांग्रेस को लगातार समर्थन देता रहूंगा.' बता दें कि अल्पेश 2017 के विधानसभा चुनाव के दौरान कांग्रेस में शामिल हुए थे और हार्दिक पटेल और जिग्नेश मेवानी की युवा तिकड़ी का हिस्सा हैं. इससे पहले चर्चा थी कि भाजपा उन्हें मंत्री पद या लोकसभा का टिकट दे सकती है.
Alpesh Thakor,Congress MLA on reports that he is joining the BJP: I am going to continue to fight for my people. I will stay in Congress and continue to support the Congress. #Gujaratpic.twitter.com/222kHTZzOX
हालांकि, कांग्रेस प्रवक्ता अशोक पंजाबी ने शुक्रवार शाम कहा था कि, "अल्पेश कहीं नहीं जा रहे हैं और कांग्रेस में ही रहेंगे. उनकी आज राहुल जी से और हमारे केंद्रीय नेतृत्व के साथ एक शानदार बैठक हुई है. वह शनिवार को संवाददाता सम्मेलन में सबकुछ स्पष्ट करेंगे." कई कोशिशों के बावजूद ठाकोर से संपर्क नहीं हो सका. इस बीच कांग्रेस सूत्रों ने कहा कि अल्पेश लोकसभा टिकट मांग रहे हैं, लेकिन कांग्रेस नेतृत्व ने कोई वादा नहीं किया है. उन्होंने शुक्रवार को वरिष्ठ नेता अहमद पटेल से नई दिल्ली में शुक्रवार को मुलाकात की, लेकिन बैठक में क्या हुआ, उसके बारे में जानकारी नहीं है. हालांकि वह पार्टी अध्यक्ष राहुल गांधी से भी मिलने वाले थे.
ऐसी खबरें थीं कि अल्पेश ठाकोर को गुजरात कांग्रेस नेतृत्व के साथ भी समस्या है कि उन्हें पार्टी में दरकिनार किया जा रहा है या नजरअंदाज किया जा रहा है और उन्होंने कहा है कि वह एआईसीसी के अध्यक्ष से मुलाकात के बाद भविष्य के कदम पर निर्णय लेंगे. इस बीच कांग्रेस पार्टी को तब एक और झटका लगा, जब सौराष्ट्र क्षेत्र के मनवदर से चार बार के विधायक जवाहर चावड़ा ने विधानसभा से इस्तीफा देकर भाजपा का दामन थाम लिया. इसके कुछ ही घंटे बाद एक अन्य विधायक परसोत्तम सपरिया ने भी विधानसभा से इस्तीफा दे दिया और वह भी सत्ताधारी पार्टी में शामिल होने वाले हैं.